***Método Moderno de Tupi Antigo: a língua do Brasil nos primeiros séculos*** é un curso de tupí do filólogo e lexicógrafo Eduardo de Almeida Navarro. A súa finalidade básica é facer accesible a aprendizaxe desta lingua, para que non se restrinxa aos eidos académicos.

O tupí antigo é a lingua indíxena máis importante na construción cultural do Brasil. A través de vocabulario e moitos exercicios, o traballo pretende que o alumnado poida ler textos dos séculos XVI e XVII nesta lingua indíxena clásica. Tamén existe a preocupación por mostrar a influencia e penetración do antigo tupí na lingua portuguesa, na toponimia do Brasil e na súa literatura. O seu autor, especialista en tupí e profesor da Universidade de São Paulo, está considerado un dos grandes referentes na área.

Ademais de ser un título ineludible para quen queira aprender sobre o tupí, o libro tamén é utilizado polas comunidades indíxenas para a revitalización lingüística da lingua dos seus devanceiros.

Historia da obra
----------------

*Método moderno de tupi antigo* foi lanzado por primeira vez en 1998. Grazas á ampla repercusión nos medios que recibiu na véspera da celebración do 500 aniversario da chegada dos portugueses ao Brasil, a obra contou co patrocinio da Fiesp e foi publicada pola Editora Vozes.

A terceira edición, que é a máis recente delas, está impresa por Global Editora.

Estrutura e contido
-------------------

*Método moderno de tupi antigo* divídese en 36 leccións, que sempre comezan cun texto en tupí contextualizado na realidade indíxena. Despois de cada texto, aparecen novas palabras nun vocabulario, seguidas de explicacións gramaticais. A partir da lección 25, utilízanse pasaxes orixinais nestes textos introdutorios.

Aínda que a literatura en tupí antigo é predominantemente de natureza relixiosa, os escritos sen tal aspecto son explorados ao máximo, como os de Jean de Léry, os de Claude d'Abbeville e os dos indios Camarões. Por exemplo, na lección 35, le todo o discurso pronunciado polo indio Itapucu en 1613 no Palacio do Louvre, diante de centos de persoas, entre os que se atopaban membros da corte francesa e o propio rei Luís XIII.

> 
> 
> *Xe putupab ne reburusu resé, ne repîaka, apŷaba opakatu ne remimbo'e sekóreme*.
> Itapucu
> 

Todas as leccións, agás a última, contan con numerosos exercicios para practicar e corrixir os temas gramaticais acabados de aprender. O contacto cos textos orixinais xa se produce a partir da segunda lección, e na novena pídeselle ao estudante que traduza, por primeira vez, anacos de poemas escritos en tupí antigo por José de Anchieta. A continuación, é habitual atopar unha sección titulada *O tupi em nossa toponímia e no português do Brasil* na que se aprende a dar os significados de nomes de lugares e termos en portugués brasileiro. Tamén hai textos de lectura adicionais ao final de cada lección.

Nas últimas páxinas do libro, hai índices do vocabulario tupí-portugués e portugués-tupí. Atópanse nelas os números das páxinas nas que o significado dunha determinada palabra aparece por primeira vez nunha lista.

Notas
-----

1. 1 2 3 4 5 6 7 8 9  "10 livros para conhecer línguas e povos indígenas". *Museu da Língua Portuguesa*. 29 de agosto de 2022. Arquivado dende o orixinal o 13 de outubro de 2022. Consultado o 20 de novembro de 2022.
2. 1 2  CRUZ, Elaine Patricia (3 de setembro de 2022). "Museu seleciona dez livros para conhecer línguas e povos indígenas". *Agência Brasil*. Arquivado dende o orixinal o 14 de novembro de 2022. Consultado o 20 de novembro de 2022.
3. 1 2  TUNES, Suzel. "Abá nhe'enga oiebyr. Tradução: a língua dos índios está de volta". *Galileu*. Arquivado dende o orixinal o 24 de febreiro de 2021. Consultado o 20 de novembro de 2022.
4. ↑  Navarro, Eduardo de Almeida (1998). *Método moderno de tupi antigo: a língua do Brasil dos primeiros séculos* (en portugués) (2ª ed.). Editora Vozes.
5. 1 2  JÚNIOR 2021, pp. 9–10.
6. 1 2  SAFATLE 2016, p. 10.
7. ↑  AGUIAR, BONFIM & DURAZZO 2021, pp. 639, 655–656.
8. 1 2  FRANÇA, Valéria (3 de decembro de 2021). ""Tupi or not Tupi"". *ISTOÉ Independente*. Arquivado dende o orixinal o 13 de outubro de 2022. Consultado o 20 de novembro de 2022.
9. 1 2  DUARTE, Sara (5 de abril de 2020). "O-î-kuab abá-nhe'enga". *ISTOÉ Independente*. Arquivado dende o orixinal o 26 de outubro de 2022. Consultado o 20 de novembro de 2022.
10. ↑  NAVARRO 2005, pp. 6–8.
11. ↑  NAVARRO 2005, pp. 22–23.
12. ↑  NAVARRO 2005, pp. 342–448.
13. ↑  NAVARRO 2005, p. 9.
14. ↑  NAVARRO 2005, pp. 440–441.
15. ↑  "Eu estou admirado pola túa grandeza, véndote, por todos os homes seren os teus súbditos.
16. ↑  NAVARRO 2005, p. 441.
17. ↑  NAVARRO 2005, p. 42.
18. ↑  NAVARRO 2005, pp. 130–131.
19. ↑  NAVARRO 2005, pp. 30, 86.
20. ↑  NAVARRO 2005, p. 31.
21. ↑  NAVARRO 2005, p. 22.

Véxase tamén
------------

### Outros artigos

* *Dicionário de Tupi Antigo*

### Bibliografía

* AGUIAR, Maycon Silva; BONFIM, Evandro de Sousa; DURAZZO, Leandro (2021). "Nas palavras dos povos, um multilinguismo". *Policromias*: 608–657. Arquivado dende o orixinal o 15 de novembro de 2022.
* JÚNIOR, Edgard Tessuto (2021). "Entrevista com Eduardo de Almeida Navarro". *Revista Metalinguagens*: 9–17. Arquivado dende o orixinal o 17 de outubro de 2022.
* NAVARRO, Eduardo de Almeida (2005). *Método moderno de tupi antigo: a língua do Brasil dos primeiros séculos* (3.ª ed.). São Paulo: Global. p. 464. ISBN 9788526010581.
* SAFATLE, Amália (2016). "Diálogos com o eu primitivo". *Página22*: 10–13. Arquivado dende o orixinal o 15 de novembro de 2022.


|  |  |
| --- | --- |
| Control de autoridades | 
* Wd: Q109870287
* ISBN: 978-85-260-1058-1
* OL: OL16287008M

 |